**Lapsevanema ja õpetaja omavahelise suhtluse Hea Tava**

Käesolev meelespea soovib pakkuda esmaseid vastuseid lapsevanemale, kel on mure ja kes soovib koolilt või õpetajalt oma murele lahendust.

Hoolimata sellest, et ühiskonnas võimenduvad (sotsiaal)meedia muutunud olemuse tõttu väga erinevad ning sageli vastandlikud käitumise ja rääkimise viisid, tuleb meeles pidada, et kool on oma olemuselt traditsioonidel ehk kindlakskujunenud tavadel põhinev õppeasutus.

Üha kiirenevas ja kohesele suhtlusele orienteeritud maailmas ei saa ühtaegu unustada kooli ja õpetajate tähtsat rolli erinevatesse teemadesse ja probleemidesse süvenemise ning aeglasema ja ühtlasi kvaliteetsema elu õpetamisel.

**Meelespea**

1. Õpetaja hoolib alati lapsest ja tema arengust ning soovib õpilasele ainult parimat. Vastasel juhul õpetaja ei töötaks koolis õpetajana.

2. Õpetajal on pedagoogiline ettevalmistus ja ta on õppinud keerukate olukordadega toime tulema.

3. Õpetaja, lapse ja lapsevanema hea koostöö aluseks on usaldus, ausus ja otsene suhtlus.

4. Õpetaja ja kool toetavad lapsevanemat lapse kasvatamisel, kes vastutab lapse kasvatuse eest.

5. Õpetaja ja kooli jaoks on tähtis, et lapsest kujuneks enesekindel, vastutustundlik ja samas teistega arvestav inimene.

**Käitumise ABC**

1. Probleemi või mure ilmnemisel võtab lapsevanem ühendust esmalt klassijuhatajaga ja/või aineõpetajaga, siis õppetooli juhi ja/või kooli direktoriga.

2. Kõikide e-kirjade toon on lugupidav ja tasakaalukas. Ärritunud meeleseisundis kirjade kirjutamine viib sageli vaid järgmiste probleemideni. Soovitav on enne kirja ärasaatmist võtta aeg maha ja see kas mõne tunni pärast või järgmisel päeval üle lugeda. Mõned suurtena tundunud probleemid võivad hiljem näida väiksemate ja teistsugustena.

3. Õpetaja ei saa ja ei pea lapsevanema kirjadele vastama töövälisel ajal (õhtusel ajal või nädalavahetusel). Õpetajal on suisa soovituslik mitte lugeda ja suunata töökirju oma isiklikku nutiseadmesse. Puhanud õpetaja on parem õpetaja.

4. Õpetajale helistab lapsevanem vaid erandjuhtudel ja kriisiolukorras, sest ta austab õpetaja privaatsust.

5. Lugupidamatus toonis ja sõnastuses kirjadele ja telefonikõnedele õpetaja ega ka lapsevanem vastama ei pea.

6. Lapsevanem peab olema kursis klassilistides toimuva aruteluga ning teadvustama, et puudulikul teadmisel põhinevad arvamusavaldused võivad viia uute probleemide tekkimiseni. Probleemi ilmnemisel tuleb enne sel teemal sõnavõttu esmalt selgitada välja probleemi olemus ja tekke asjaolud. Kui need ei ole teada, ei ole selle üle arutlemisest abi. Abiks võivad olla kontrollküsimused: a) milles täpselt seisneb probleem?, b) kas mina saan probleemi lahendamises osaleda ja kuidas?

*/Lapsevanema nimi, allkiri ja kuupäev/*